ประกันภัยไม่กลัววิกฤตยุโรป
ประกันภัยไม่กลัววิกฤตยุโรป มั่นใจโต2หลักแม้ส่งออกหดหวั่นการเมืองทำกำลังซื้อลด
25 มิ.ย. 2555

ประกันภัยไม่กลัววิกฤตยุโรป มั่นใจโต2หลักแม้ส่งออกหดหวั่นการเมืองทำกำลังซื้อลด 
ฟันธงวิกฤตยุโรปไม่ฉุดประกันไทย แนะจับตาารเมืองไตรมาส 3 ฉุด
โพสต์ทูเดย์นักวิชาการ ผู้ประกอบการ ธุรกิจประกันภัย ฟันธงวิกฤติการเงินยุโรปไม่กระทบตลาด เหตุผู้บริโภคในประเทศกำลังซื้อดี แนวโน้มเติบโต 2 หลัก จับตาการเมืองไตรมาส 3
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า วิกฤตการเงินในยุโรปส่งผลให้เศรษฐกิจสหรัฐและจีนชะลอตัว ไม่ส่งผลกระทบต่อธุรกิจประกันวินาศภัยในระยะสั้น เนื่องจากกำลังซื้อของประชาชนในประเทศยังเป็นบวก และเศรษฐกิจไทยอยู่ในแนวโน้มขาขึ้น เห็นได้จากธนาคารพาณิชย์และสถาบันการเงินยังสามารถปล่อยสินเชื่อได้เพิ่มขึ้นอย่างต่อเนื่อง เมื่อเทียบกับช่วงเดียวกันของปีที่ผ่านมา 
“แสดงให้เห็นว่ามีการลงทุนภายในประเทศ และธุรกิจกำลังฟื้นตัวจากการถูกน้ำท่วม ซึ่งจะต้องมีการลงทุน ปรับปรุงโรงงาน และยังคงทำประกันภัยอย่างต่อเนื่อง รวมถึงประชาชนให้ความสนใจที่จะซื้อประกันภัยมากขึ้น หลังจากเกิดน้ำท่วมหนักช่วงปลายปีที่ผ่านมา” นายธนวรรธน์ กล่าว
นายธนวรรธน์ กล่าวว่า ปัจจัยภายในประเทศในแง่ของพื้นฐานทางเศรษฐกิจยังแข็งแกร่ง ซึ่งทำให้ธุรกิจประกันวินาศภัยมีโอกาสในการขายประกันภัยได้มากขึ้น ยกเว้นว่าจะมีเหตุการณ์ทางการเมืองที่รุนแรงเกิดขึ้นเหมือน 2 ปีที่ผ่านมา จึงจะทำให้เศรษฐกิจไทยสะดุดและส่งผลกระทบต่อธุรกิจประกันวินาศภัย
การค้าเพิ่มขึ้นหลังจากเปิดเข้าสู่ประชาคมเศรษฐกิจอาเซียน นอกจากนี้ แนวโน้มในระยะยาว ยังมีโอกาสเติบโตสูง เพราะประเทศไทยมีหลายโครงการพิเศษที่ต้องการพัฒนาเป็นเขตเศรษฐกิจพิเศษ และเป็นศูนย์กลางระหว่างโลกตะวันตก กับโลกตะวันออก ซึ่งจะเป็นทางผ่านจากอินเดียไปจีน จะทำให้เกิดการลงทุนและหรือ AEC ในปี 2558 
นายจีรพันธ์ อัศวะธนกุล นายกสมาคมประกันวินาศภัย กล่าวว่า ผู้ประกอบการธุรกิจประกันวินาศภัยให้ความสนใจติดตามสภาวะเศรษฐกิจปัจจุบันที่มีการเปลี่ยนแปลงและผันผวนจากปัจจัยรอบด้าน ทั้งระยะสั้น อาทิ ความแปรปรวนของเศรษฐกิจโลก ทิศทางราคาน้ำมัน สถานการณ์ทางการเมือง และมีการแลกเปลี่ยนความรู้ความคิดเห็นระหว่างบริษัทประกันภัยด้วยกันเอง และมองแนวโน้มเศรษฐกิจในระยะยาว เพื่อกำหนดทิศทางการดำเนินธุรกิจและเตรียมความพร้อมให้กับองค์กรในการก้าวสู่ประชาคมเศรษฐกิจอาเซียน หรือเออีซีในปี 2558
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย คาดว่า วิกฤตยุโรปไม่กระทบโดยตรงต่อธุรกิจประกันภัย จึงไม่ส่งผลกระทบต่อธุรกิจประกันภัยไทยมากนัก จะกระทบเฉพาะประกันภัยขนส่งทางทะเล ที่ยอดส่งออกลดลงก็จริง แต่ประกันภัยรถยนต์และประกันภัยประเภทอื่นๆ มีแนวโน้มเติบโตอย่างต่อเนื่อง ทั้งปีอาจเติบโตเป็นเลขสองหลัก